**Ședința comună a reprezentanților Ministerului Finanțelor**

**cu șefii Direcțiilor Finanțe din UAT și Trezoreriile regionale**

*Chișinău, 23 ianuarie, 2020*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Rezumat al ședinței***

La 23 ianuarie curent, Ministerul Finanțelor a desfășurat o nouă ședință comună de lucru cu reprezentanții direcțiilor finanțe din UAT, precum și conducătorii Trezoreriilor regionale. Scopul principal al întrunirii l-a constituit discutarea aspectelor legate de raportarea pentru anul bugetar 2019, modificări ale cadrului normativ privind finanțele publice locale, de asemenea, în cadrul evenimentului au fost discutate aspecte ce țin de implementarea Legii nr. 270/2018 privind sistemul unitar de salarizare în sectorul bugetar cu modificările ulterioare, precum și alte subiecte relevante a fi comunicate auditoriului. Agenda ședinței de lucru a fost comunicată din timp direcțiilor finanțe, precum și plasată de rând cu altă informație relevantă (prezentări, anunțuri etc.) pe pagina web a Ministerului Finanțelor la compartimentul ”*Finanțele publice locale*”, rubrica ”*Documente relevante*”.

La eveniment au fost prezenți peste 100 de persoane, reprezentanți ai Direcțiilor finanțe din subordinea consiliilor raionale/municipale, Trezoreriilor regionale, colaboratori ai Ministerului Finanțelor și ai autorităților subordonate precum și invitați din cadrul autorităților publice centrale, după cum urmează:

1) Ministerul Educației, Culturii și Cercetării

*dl Valentin Crudu*, șef Direcție învățământ general

*dna Victoria Catanoi,* expert în finanțe în cadrul ministerului

2) Ministerul Sănătății, Muncii și Protecție Socială

*dna Irina Banova,* directoral Agenției Naționale Asistență Socială

De asemenea, la ședință au participat Viceprim-ministru, Ministru al Finanțelor, dl Serghei Pușcuța, care a moderat ședința și dna Angela Voronin, Secretar de stat.

*Dl Serghei Pușcuța*, Viceprim-ministru, Ministru al Finanțelor, a salutat prezența reprezentanților din teritoriu la acest eveniment, mulțumind șefilor direcțiilor finanțe și contabililor-șefi din teritoriu pentru munca de loc ușoară în sectorul bugetar la nivel local, menționând că sarcina comună este de a asigura buna gestionare a finanțelor publice, iar specialiștii Ministerului Finanțelor vor oferi tot sprijinul necesar în acest sens.

Agenda întrunirii a cuprins 6 prezentări, precum și alte anunțuri pregătite de reprezentanții Ministerului Finanțelor, accesibile pentru vizualizare pe pagina web a ministerului la compartimentul menționat supra. De asemenea, în agendă a fost inclusă și o sesiune dedicată întrebărilor și răspunsurilor, în cadrul căreia specialiștii direcțiilor finanțe din teritoriu au avut posibilitatea să obțină răspunsuri pe subiectele ce-i îngrijorează, precum și obiectivele și noile preocupări pentru perioada imediat următoare în partea ce ține de implementarea legii privind sistemul unitar de salarizare în sectorul bugetar și alte subiecte care prezintă un interes pentru APL.

În cadrul ședinței s-a decis ca, întrebările la care se va răspunde nu în cadrul ședinței, dar ulterior, vor fi generalizate într-o sinteză care va fi plasată pe pagina web a Ministerului Finanțe pentru informare.

În contextul prezentărilor/anunțurilor din partea ministerului, relevăm următoarele:

*Dna Ludmila Burduja,*  Șef adjunct al Direcției politici salariale și monitorizare a angajaților în sectorul public cu referire la implementarea Legii nr.270/2018 privind sistemul unitar de salarizare din sistemul bugetar, a informat despre modificările care au intrat în vigoare de la 01.01.2020.

În acest sens, au fost operate modificări privind valorile de referință utilizate la calcularea salariilor angajaților din sectorul bugetar. Și anume, pentru anul 2020 este preconizată:

**-** majorarea cu 10% ( de la 1500 la 1650 lei) pentru funcționarii publici și personalul de specialitate din cadrul autorităților și instituțiilor publice centrale și locale din domeniul administrației publice, justiției, apărării naționale, învățământ și cercetare, cultură tineret și sport, asistenta socială și sănătate, etc pentru 78 484 unități de personal (42,5 % din totalul de unități).

**-** majorarea cu 9,4 % ( de la 1600 la 1750 lei) pentru personalul didactic, inclusiv cu funcții de conducere, conducătorii instituțiilor de educație timpurie, învățământ primar, gimnazial, liceal, personal cu clasele de salarizare de la 1 la 25, ofițeri din unele subdiviziuni ale Ministerului Afacerilor Interne – 95 089 unități de personal (51,5 % din totalul de unități).

Totodată, au fost menționate principalele prevederi modificate la legea prenotată, printre care:

* Majorarea claselor de salarizare pentru peste 44 mii angajați – cost total de 372,5 mil. lei.
* Introducerea premiului anual în mărime de până la 50 la sută din salariul de bază, modul de acordare a căruia urmând a fi stabilit de Guvern

Referitor la clasele de salarizare, s-a informat că au fost majorate clasele de salarizare la următoarele compartimente:

* pentru funcții de demnitate publică la nivel local (primari/viceprimari) o creștere de 21% față de anul 2019 pentru 977 unități de salariați ;
* pentru funcții de conducere pentru cadrele didactice din instituțiile de învățământ general și profesional tehnic cu o creștere de 22% față de anul 2019 pentru 4 037 unități;
* pentru funcții didactice din instituțiile de învățământ general și profesional tehnic o creștere de 16,9% față de anul 2019 pentru 17 587 unități de salariați;
* pentru unele funcții de suport, personalul auxiliar din învățământ și asistență socială o creștere de 16% față de anul 2019 pentru 13 936 unități;
* pentru funcții din instituții de cultură și tineret o creștere de 30% față de anul 2019 pentru 2570 de unități de salariați;
* pentru funcții de conducere din instituțiile din domeniul culturii fizice și sportului o creștere de 20,3% față de anul 2019 pentru 230 de unități.

Astfel, cheltuielile de personal pentru anul 2020 au fost estimate în mărime de 9 805,6 mil. lei, dintre care 7 403,5 mil. lei sunt asigurate integral din bugetul de stat și 2 402,1 mil. lei sunt cheltuieli aferente competențelor proprii, unde 116,3 mil. lei vor fi acoperite cu transferuri de compensare.

Impactul majorării salariilor la nivel local pentru anul 2020 reprezintă cu 831,6 mil. lei mai mult față de executat 2019.

*Dna Raisa Ghilan*, șef al Direcției politici salariale și monitorizare a angajaților în sectorul bugetar, a venit cu o precizare asupra modificărilor efectuate la lege și anume a atenționat că, la funcția de conducător, a fost atribuit și titlul de locțiitor-adjunct, unde se aplică aceleași norme ca și pentru conducător în partea ce ține de vechimea în muncă. S-a făcut referire asupra faptului că, dacă până acum pentru aceste categorii de funcții se achita careva plăți pentru vechimea în muncă, acum, conform modificărilor operate la art.12(5) din Legea nr.270/2018 această categorie este inclusă în lista categoriilor de funcții pentru care nu se ia în calcul vechimea în muncă, pentru a se evita situațiile în care adjuncții să aibă salarii mai mari ca conducătorii.

Suplimentar, *dna Raisa Ghilan,* a făcut referire la faptul că odată ce au survenit modificări la lege, majorându-se și valorile de referință, atunci este nevoie de determinat și impactul integral a acestor modificări asupra bugetului. Pentru aceasta, către Direcțiile finanțe ale UAT din partea Direcției politici salariale și monitorizare a angajaților în sectorul bugetar va fi remis un tabel analogic anului 2019, cu instrucțiunile de completare incluse, pentru a sintetiza informația într-o bază de date unică.

La compartimentul aspecte și probleme de bază la planificarea și executarea cheltuielilor din contul transferurilor cu destinație specială pentru infrastructura drumurilor și cheltuieli capitale, *dna Lilia Taban*, șef adjunct Direcție investiții publice și asistență externă, a ținut să atragă atenția asupra procesului de planificare a cheltuielilor pentru infrastructura drumurilor, și anume, începând cu anul 2017, calculul acestor transferuri se stabilesc reieșind din nivelul de administrație (nivel I și II) și autoritatea publică care efectuează/furnizează informația.

Suplimentar, *dna Taban* a solicitat consultarea Legii drumurilor nr.509/1995, unde este specificată clasificația drumurilor și a HG nr.1468 din 30.12.2016 privind aprobarea listelor drumurilor publice naționale și locale din Republica Moldova, pentru a avea o claritate mai bună în determinarea porțiunilor de drumuri preconizate a fi reparate.

De asemenea, dna *Lilia Taban* a informat că în luna decembrie 2019, Ministerul Economiei și Infrastructurii a elaborat un Regulament de atribuire a lucrărilor drumurilor referitor la cheltuielile de reparații capitale, reparații curente ș.a. Acest regulament este o bază normativă destul de utilă unde pot fi găsite specificările lucrărilor efectuate și poate fi găsit pe pagina web a ministerului de resort.

S-a venit cu rugămintea de a se atrage o deosebită atenție asupra problemelor care se produc la executarea transferurilor cu destinație specială, și anume:

* Neindicarea ”marcherului” în procesul de elaborare a ordinelor de plată.
* Tergiversarea procedurilor de licitație (an electoral, lipsa personalului calificat).
* Prezentarea cu întârziere a documentelor spre plată către trezoreriile regionale - crearea datoriilor creditoare la sfârșit de an (31 decembrie).
* Necorelarea bugetelor locale în baza mijloacelor financiare primite de la Fondul Ecologic Național.

La compartimentul particularitățile privind transferurile din Fondul de susținere a populației pentru finanțarea pachetului minim de servicii sociale și utilizarea mijloacelor financiare, *dna Irina Banova*, director al Agenției Naționale Asistență Socială, a ținut să menționeze unele problemele depistate în rezultatul analizei sintezei și a rapoartelor prezentate lunar de către APL privind utilizarea mijloacelor financiare pentru fiecare serviciu în parte inclus în pachetul minim, și anume:

* Tergiversarea prezentării rapoartelor solicitate de către Agenție
* Prezentarea necalitativă/eronată a informației cu privire la utilizarea mijloacelor financiare
* Utilizarea mijloacelor financiare contrar destinației (HG nr.800/2018)
* Nevalorificarea resurselor financiare transferate
* Contrapunerea transferurilor bănești pentru finanțarea pachetului minim de servicii sociale și a programelor cu destinație specială.

Aceste probleme nu permit o evaluare și estimare corectă atât la nivelul planificării alocațiilor, cât și executarea mijloacelor financiare pentru finanțarea serviciilor sociale incluse în pachetul minim de servicii sociale.

*Dna Ludmila Grițco*, șef al Direcției evidenței și informații din cadrul SFS, a prezentat noul sistem informațional automatizat (SIA) ”Gestionarea informației trezoreriale” (GIT) menit pentru a facilita accesul operativ la informația despre încasări la buget și care va permite eficientizarea proceselor de evidență a veniturilor administrate de SFS, astfel, asigurând-se păstrarea istoricului documentelor de plată perfectate de SFS. Un beneficiu destul de major al acestui sistem rezidă în schimbul de informații între SIA GIT a SFS și SI de Executare a bugetelor (modulul ”Trezoreria”) a Ministerului Finanțelor se efectuează prin intermediul serviciilor web, în regim online.

Totodată, *dna Grițco* a informat și despre inițiativa unui alt sistem pe care SFS îl intenționează să-l lanseze anul curent - sistemul SCITL, prin implementarea căruia s-ar ușurat munca perceptorilor fiscali în partea ce ține de încasarea veniturilor și transferarea sumelor încasate în numerar la buget. Pentru timpul apropiat, se preconizează instituirea proceselor de instruire și pregătire a perceptorilor fiscali în vederea modalității de utilizare a acestui sistem. Pentru aceasta, este format deja un grup de lucru care va acorda asistență și consultanță chiar și cu ieșiri în teritorii întru soluționarea tuturor problemelor întâlnite în implementarea acestui sistem informațional.

*Dl Petru Babuci*, șef adjunct al Direcției politici în domeniul controlului financiar public intern a venit cu un anunț în vederea informării ultimelor modificări operate la Legea privind controlul financiar public intern nr.229/2010. Totodată, a fost modificat și simplificat pentru utilizare Regulamentul privind autoevaluarea, raportarea sistemului de control intern managerial și emiterea Declarației de răspundere managerială, aprobat prin Ordinul ministrului finanțelor nr.4/2019, la fel au fost modificate și Standardele naționale de control intern, aprobate prin Ordinul MF nr.189/2015.

***Întrebări, răspunsuri și propuneri:***

*Dl Octavian Banaru*, șeful Direcției finanțe Sîngerei, a abordat problema excluderii vechimii în muncă a șefilor de direcții care, în urma implementării Legii salarizării nr.270/2018 s-a creat o inechitate la nivel local deoarece, șeful de direcție la nivel local în unele cazuri mai este și conducător de unitate bugetară, având o povară de sarcini destul de mare.

De asemenea, *dl Banaru* a ținut să accentueze problema deficitului de resurse umane din cauza existenței moratoriului privind funcțiile vacante și a venit cu propunerea acordării unui supliment pentru cumularea atribuțiilor de serviciu.

*Dna Raisa Ghilan*, referitor la statutul funcției de funcționar public conducător de unitate bugetară, a menționat despre existența acestei inechități pe de o parte, dar pe de altă parte a reiterat faptul că, mențiunea respectivă face unele excepții de la lege, ceea ce nu este binevenit. Problema cu vechimea în muncă pentru conductori se discută chiar din momentul lansării acestei legi și una din soluție ar fi anularea vechimii în muncă pentru toți conducătorii, dar până la moment nu este identificată nici o soluție, dând asigurare că pe parcursul anului curent se va găsi o soluție pentru a soluționa această problemă.

Cu referire la achitarea unui supliment pentru cumularea sarcinilor, *dna Raisa Ghilan* a menționat faptul că acest supliment îl vor primi doar personalul de execuție care execută și alte sarcini, dar conducătorul, care este managerul instituției, în virtutea obligațiunilor sale, trebuie să asigure un management efectiv, fiind responsabil de execuția tuturor sarcinilor de bază ale instituției.

*Viceprim-ministru, Ministru al Finanțelor, dl Serghei Pușcuța*, a adăugat că această problemă ce privește vechimea în muncă este una foarte și foarte contradictorie, deoarece trebuie să se țină cont și de schimbările socio-economice prin care a trecut și trece Republica Moldova. Cu alte cuvinte, în perioada de tranziție s-au schimbat și modalitățile de apreciere a salariaților și anume, remunerarea muncii nu se apreciază doar pentru timpul lucrat, dar și pentru rezultatele și performantele obținute. De aceea, pentru o remunerare a muncii echitabile și corecte nu trebuie luate în calcul doar vârsta și vechimea în muncă ci și calitățile profesionale de care le dă dovadă salariatul. Dl Serghei Pușcuța a punctat faptul că legea respectivă nu este perfectă și la moment se lucrează asupra legii pentru a exclude toate imperfecțiunile existente.

*Dna Cuzmici Natalia,* specialist principal din cadrul Direcției generale finanțe a UTA Găgăuzia, a întrebat despre modalitatea de calculare a salariului personalului tehnic la schimbarea raportului de muncă și anume, cum se va ține cont de vechimea în muncă a angajatului în situațiile în care funcția pentru care este angajată persoana este diferită de cea precedentă?

*Dna Raisa Ghilan,* a menționat că, în conformitate cu prevederile HG nr.1231 din 12.12.2018, pentru stabilirea treptei de salarizare corespunzătoare vechimii în muncă a angajatului se va ține cont dacă, pentru funcția precedentă a fost stabilită și s-a efectuat realmente plata sporului pentru vechime în muncă, se va lua în calcul ca vechime în muncă anume perioada raportului de muncă în care se efectua plata sporului pentru vechime în muncă. Și, în cazul respectiv, angajatul trebuie să prezinte un certificat eliberat de către angajatorul precedent cu referire la perioada de muncă anume în care se efectua plata sporului pentru vechime în muncă*.*

*Dl Iurie Bobeico,* șef Direcție finanțe Călărași, a dorit să concretizeze când se va plăti premiul anual, căror persoane și din ce surse?

*Dl Serghei Pușcuța* a menționat că în luna mai curent urmează a fi aprobată o hotărâre de Guvern cu privire la modalitatea de acordare a premiilor din anul 2020, precizând că premiile pentru anul 2020 vor fi achitate în luna decembrie curent, pe baza performanțelor atinse de angajați pe parcursul anului. Totodată, vor fi solicitate informațiile de la APL privind necesitățile suplimentare de mijloace neacoperite financiar din bugetele locale pentru a deținea informația pentru rectificarea din vară a Legii bugetului de stat din anul 2020. Aici se vor include și necesitățile neacoperite pentru premiul anual.

*Dl Constantin Gudima,* șef Direcție finanțe Ocnița, a sesizat problemele din primării în ce privește remunerarea muncii angajaților din sectorul culturii. Pe problema dată s-a discutat de mai multe ori, în urma cărora trebuia să fie elaborat de către ministerul de resort a unui Regulament privind evaluarea instituțiilor de cultură, în urma cărora să li se atribuie clasa respectivă de clasificare a instituțiilor de cultură. La moment situația pentru remunerarea angajaților din sectorul cultura pentru luna ianuarie este incertă și s-a interesat dacă la ministerul Educației, Culturii și Cercetării se lucrează la regulamentul dat, sau care este soarta acestuia?

*Dl Valentin Crudu*, șef Direcție învățământ general din cadrul MECC a precizat că urmează ulterior să vină cu un răspuns și precizări specifice din partea ministerului, deoarece nu cunoaște detalii.

Referitor la categoriile de calificare a personalului din domeniul culturii, *dna Raisa Ghilan* a punctat faptul că, atâta timp cât prevederile HG nr.1231 din 12.12.2018 sunt în vigoare, aceste categorii de personal vor fi planificate așa cum sunt stipulate în hotărâre, dar pentru viitor se va insista ca MECC să vină cu careva precizări si modificări pentru salarizarea acestor categorii de personal din cadrul culturii.

*Dl Veaceslav Cozma*, șef Direcție finanțe Cantemir, a venit cu o sugestie, referindu-se la baza legală anterioară care au fost abrogate, și anume HG nr.688 din 10.06.2003 cu privire la structura și statele de personal ale primăriilor satelor (comunelor), orașelor (municipiilor) și HG nr.689 din 10.06.2003 cu privire la organigrama și statele de personal ale aparatului președintelui raionului, direcțiilor, secțiilor, altor subdiviziuni din subordinea Consiliului raional pentru a reveni la aceleași state tip de personal pentru toate consiliile raionale și direcțiile din cadrul consiliilor raionale și a primăriilor. Astfel, vor fi revizuite mai multe funcții, unele nu mai corespund cerințelor la ziua de azi și care ar trebui comasate cu alte funcții, în așa mod se pot obține și unele economii la bugetele locale care ulterior pot fi utilizate în alte scopuri.

*Dna Raisa Ghilan*, la subiectul respectiv a comentat că aceste hotărâri de guvern au fost abrogate în anul 2013, având la bază evitarea imixtiunii în autonomia locală din partea organelor centrale.

*Viceprim-ministru, Ministru Finanțelor*, *dl Serghei Pușcuța*, a opinat că poate este cazul de revenit la aceste HG (de consultat viziunea Cancelariei de Stat).

*Dl Pușcuța* a informat că la moment, Ministerul Finanțelor lucrează asupra unui sistem informațional (Registrul electronic al angajaților din economia națională), unde vor fi cumulate toate informațiile privitor la toți angajații din economia națională (toate datele personale și toate înscrisurile cum este la moment în cărțile de muncă). Deci, acest sistem va reprezenta un registru electronic al tutor angajatorilor și a angajaților și va conține informația despre toate relațiile de muncă a angajaților. Acest nou concept centralizat de evidență a angajaților este o provocare destul de impunătoare care va oferi o transparență în domeniul angajărilor, având o informație mai vastă despre funcțiile și statele de personal, care într-un mod oarecare va exclude munca la negru. În acest sens, se intenționează ca începând cu 1 iulie curent, acest sistem să fie funcțional pentru angajații din sistemul bugetar.

*Dl Iurie Bobeica*, șeful Direcției finanțe Călărași, referitor la problema transferurilor primite de la Fondurile centralizate, a venit cu propunerea ca Direcțiile finanțe să primească trimestrial de la Ministerul Finanțelor informația despre alocațiile precizate la bugetul de stat din fondurile centralizate către bugetele locale.

Propunerea a fost susținută și s-a convenit că, trimestrial, către Direcțiile finanțe UAT va fi furnizată informația cu concretizarea planurilor pentru scopurile respective.

*Dna Galina Colun,* șef Direcție finanțe Orhei, a dorit să concretizeze ce se întâmplă cu soldul de mijloace bănești înregistrat la data încheierii anului bugetar 2019, în sumă de 950,0 mii lei, din contul transferurilor cu destinație specială pentru procurarea utilajului școlar, mobilierului școlar și dotarea laboratoarelor în cadrul Proiectului „Reforma învățământului în Moldova” finanțat de Banca Mondială?

*Dna Olga Rusnac,* șef adjunct Direcția politici bugetare sectoriale a menționat că Ministerul Finanțelor, printr-un demers, a solicitat Ministerului Educației, Culturii și Cercetării să analizeze solicitarea respectivă și, în caz de necesitate, să înainteze propuneri Ministerului Finanțelor, care, ulterior, vor fi examinate la o eventuală modificare a Legii bugetului de stat pentru anul 2020.

*Dl Veaceslav Cozma,* șef Direcție finanțe Cantemir, a iterat că UAT de nivelul întâi nu au de ce să conteste numărul populației utilizat la calcularea volumelor transferurilor fie generale sau pentru infrastructura drumurilor, deoarece ei singuri prezintă informația periodic la autoritățile abilitate de a genera și furniza astfel de informații.

Totodată, *dl Cozma* a solicitat elaborarea și remiterea în adresa Direcțiilor finanțe o circulară a Ministerului Finanțelor care va descrie modalitatea de reflectare corectă a diferitor categorii de cheltuieli aferente construcției, reparației și întreținerii drumurilor publice locale.

*Dna Natalia Sclearuc,* șef a Direcției politici bugetare și sinteză bugetară a menționat că anterior a fost o întrunire cu reprezentanții Biroului Național de Statistică. Drept urmare, informația privind numărul populației sub aspect teritorial prelucrată după recensământul din 2014 va fi accesibilă mai târziu, deoarece datele privind populația prezentă se ajustează la informația furnizată de Inspectoratul General al Poliției de Frontieră privind intrările/ieșirile cetățenilor din țară pe parcursul perioadei de timp scurse din 2014.

*Dl Valentin Crudu*, șef Direcție MECC la capitolul implementării HG nr.868 din 08.10.2014 a reiterat despre lipsa comunicării și conlucrării dintre Direcțiile finanțe și Direcțiile educație și cultură din cadrul UAT. Cu regret, s-a constatat că, consiliile raionale, inclusiv și Direcțiile finanțe, nu au ținut cont de circulara emisă de către MECC din 23.02.2017 care, a venit ca urmare a evaluării situației pentru anii 2015-2016 și prognoza pentru 2017-2020, unde MECC în calitate de autoritate publică centrală a venit cu recomandări privind particularitățile de aplicare a formulei de finanțare a instituțiilor de învățământ primar și secundar general în bază de cost standard per elev. În concluzie, dacă în anul 2017 s-a m-ai ținut cont de careva indicatori care au dus la eficientizarea resurselor financiare, atunci pentru anul 2019, practic, nu s-a ținut cont mai de nici o recomandare a ministerului.

De asemenea, *Dl Valentin Crudu* a informat că a fost format un grup de lucru intersectorial unde vor participa 3 șefi de Direcții finanțe, șefii Direcliilor educație, directori de instituții, careva primari, specialiști din cadru APC și alți experți, unde va fi revizuită HG nr.868 din 08.10.2014 și alte acte normative, legi, inclusiv și Codul educației. S-a constat, cu regret, că pe alocuri se încalcă flagrant art.51 alin.(3) din Codul educației, prin care organul local de specialitate este obligat să aprobe rețeaua de clase și din păcate doar 9 raioane din întreaga țară pentru anul 2019 au aprobat rețeaua de clase la nivelul consiliului raional, dar sunt raioane care au aprobat prin dispoziția primarului, care nu este legală, deoarece instituțiile de învățământ se subordonează instituțional consiliilor raionale, de aceea, nu este exclus că vor fi operate unele modificări la respectivul cod unde se va stipula tranșant media elevilor pe clase pe trepte (școală primară, gimnaziu, liceu) și cel mai probabil anul acesta se va reveni și la numărul de clase. De asemenea, se planifică ca în acest grup de lucru să fie identificat și un mecanism de sancționare a autorităților care vor încălca prevederile stabilite în actele normative. Din păcate, pentru anul 2019 în cadrul unor APL, la rețeaua de clase nu s-a lucrat de loc. La data de 01.09.2019 numărul copiilor școlarizați au fost cu 1918 copii mai puțini față de anul 2018, în schimb au fost create cu 206 clase mai mult, respectiv costul întreținerii acestor 206 clase suplimentare a constituit circa 80 mil lei.

Șefa Direcției finanțe Leova, *dna Dubceac Maria*, a venit cu o propunere și anume, ar fi bine ca MECC să aprobe norme de personal pentru instituțiile de învățământ, pentru că există situații unde unele instituții își aprobă state de personal peste limita posibilităților de acoperire a acestor cheltuieli.

În replică, *dl Valentin Crudu* a menționat că, corect ar fi de stabilit normele de personal, dar până la urmă decizia definitivă îi revine fondatorului instituției respective.

*Dna Galina Colun*, șef Direcție finanțe Orhei, a întrebat directorul ANAS cu privire la limitele pe tipurile de servicii cuprinse în pachetul minim de servicii sociale dacă pot fi modificate și mijloacele valorificate acolo unde este nevoie, deoarece sunt situații unde se atestă lipsă de solicitări, ca urmare nu se valorifică mijloacele financiare pentru astfel de servicii, dar pentru alte servicii se atestă suprasolicitări. Deci, pentru un serviciu mijloacele financiare rămân nevalorificate iar pentru alt serviciu nu se planifică suficient, de aceea, ar fi binevenită o modalitate de redistribuire a mijloacelor financiare de la un serviciu la altul.

*Dna Irina Banova*, directorul ANAS, a menționat că mijloacele planificate se efectuează în baza necesităților prezentate de către APL. ANAS a înaintat scrisori către APL prin care a solicitat informația ce ține de numărul de beneficiari pentru fiecare serviciu separat, cu calculele de rigoare. Redirecționarea mijloacelor financiare se face în baza demersului APL către ANAS cu argumentele potrivite necesităților și doar în urma examinării demersurilor cu privire la redirecționarea mijloacelor financiare de la un serviciu la altul, Ministerul Sănătății, Muncii și Protecției Sociale va lua o decizie cu privire la aprobarea sau respingerea redirecționării acestor mijloace financiare. De aceea, pentru a evita astfel de situații, este binevenit ca trimestrial, APL să prezinte ANAS informația corectă și relevantă cu privire la executarea mijloacelor financiare alocate pentru serviciile incluse în acest pachet de servicii sociale.

*Dna Nicolaev Veronica*, șef Direcție finanțe Glodeni, a solicitat explicații pentru ce sunt ”banii de buzunar” alocații copiilor din centrele de asistență socială?

*Dna Rodica Sluhinscaia*, consultant principal din cadrul Secției finanțe în sănătate și protecție socială, a menționat că în baza HG nr.378 din 25.04.2018 a fost aprobat Regulamentului cu privire la stabilirea și plata indemnizației zilnice pentru copii. Deci, conform acestui Regulament acești bani de buzunar reprezintă o indemnizație zilnică alocați copiilor plasați în serviciile sociale începând cu clasa 5 până la atingerea vârstei de 18 ani, pentru formarea deprinderilor de gestionare eficientă a banilor, precum și pentru satisfacerea unor necesități personale.

*Dna Angela Voronin*, Secretar de Stat, la sfârșitul ședinței a mulțumit celor prezenți la ședința și a venit cu îndemnul de a colabora fructuos și în continuare cu angajații ministerului, care, la rândul lor, sunt dispuși să soluționeze pozitiv problemele apărute în teritoriu.